KOMISIJOS SPRENDIMAS
2008 m. gruodžio 23 d.
kuriuo valstybėms narėms pagal Tarybos direktyvą 1999/105/EB leidžiama priimti sprendimus dėl garantijų, suteiktų iš tam tikrų trečiųjų šalių importuotinai miško dauginamajai medžiagai, atitikimo
(pranešta dokumentu Nr. C(2008) 8589)
(2008/989/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gruodžio 22 d. Tarybos direktyvą 1999/105/EB dėl prekybos miško dauginamąja medžiaga (1), ypač į jos 19 straipsnio 3 dalį,
kadangi:
(1)
Pagal Direktyvos 1999/105/EB 19 straipsnio 1 dalį bus priimtas Tarybos sprendimas dėl trečiosiose šalyse gautos miško dauginamosios medžiagos atitikimo, kuriame bus nustatytos sąlygos, pagal kurias į Bendriją gali būti importuojama tam tikrose trečiosiose šalyse išauginta miško dauginamoji medžiaga, priklausanti kategorijoms „šaltinio tapatybė nustatyta“ ir „atrinkta“. Tačiau šiuo metu Bendrijos lygmeniu teikiama informacija apie kitas tam tikras trečiąsias šalis nėra pakankama, kad tos trečiosios šalys būtų įtrauktos į šį sprendimą. Šios šalys yra Baltarusija, Bosnija ir Hercegovina, Buvusioji Jugoslavijos Respublika Makedonija ir Naujoji Zelandija.
(2)
Tam, kad 2005 m. gruodžio 21 d. pasibaigus galioti Komisijos sprendimui 2005/942/EB, leidžiančiam valstybėms narėms priimti sprendimus pagal Direktyvą 1999/105/EB dėl trečiosiose šalyse išaugintai miško dauginamajai medžiagai suteiktų garantijų (2), nebūtų sutrikdyta prekyba, valstybėms narėms turėtų būti leista spręsti, ar iš tų trečiųjų šalių importuojama tam tikra medžiaga atitinka garantijas, kurios taikomos Bendrijoje išaugintai miško dauginamajai medžiagai pagal Direktyvą 1999/105/EB.
(3)
Tam, kad ateityje Tarybos sprendimą dėl trečiosiose šalyse išaugintos miško dauginamosios medžiagos atitikimo būtų galima taikyti kitoms nei minėtame sprendime nurodytoms trečiosioms šalims, toms trečiosioms šalims būtina suteikti pakankamai laiko tarptautinėms EBPO miško dauginamosios medžiagos judėjimo tarptautinėje prekyboje sertifikavimo taisyklėms įgyvendinti. Todėl šio sprendimo galiojimo laikotarpį reikėtų pratęsti iki 2014 m. gruodžio 31 d. Šio sprendimo taikymo laikotarpis turėtų būti pakankamai ilgas, kad būtų išvengta bet kokios importo į valstybes nares trikdžių rizikos.
(4)
Šiame sprendime nustatytos priemonės atitinka Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybėms narėms leidžiama spręsti dėl priede išvardytų trečiųjų šalių ir jame nurodytų rūšių, kategorijų ir sėklinės bazės rūšių, jeigu tose šalyse išaugintai miško dauginamajai medžiagai suteiktos garantijos jos sėklinės bazės patvirtinimo ir priemonių, kurių buvo imtasi auginant miško dauginamąją medžiagą, kad ją būtų galima parduoti, atžvilgiu atitinka garantijas, suteiktas miško dauginamajai medžiagai, išaugintai Bendrijoje ir atitinkančiai Direktyvos 1999/105/EB reikalavimus.
Kartu su priede nurodyta miško dauginamąja medžiaga pateikiamas jos kilmės šalies išduotas pagrindinis sertifikatas arba oficialus sertifikatas ir trečiosios šalies tiekėjo parengti dokumentai, kuriuose nurodyti duomenys apie visas eksportuotinas siuntas.
2 straipsnis
Valstybės narės nedelsdamos praneša Komisija ir kitoms valstybėms narėms apie sprendimus, priimtus pagal šį sprendimą, ir apie visus tokių sprendimų panaikinimus.
3 straipsnis
Šis sprendimas taikomas nuo 2009 m. sausio 1 d. iki 2014 m. gruodžio 31 d.
4 straipsnis
Šis sprendimas skirtas valstybėms narėms.
Priimta Briuselyje, 2008 m. gruodžio 23 d.